送江西曾雪笠歌
作者：陳普
朝代：宋

paragraphs: 幾人誇詠雪，不如柳一絕。
幾家說漁父，不如柳兩句。
天陰歲晚寒江空，玉花四合爲鴻濛。
一片清虛畫不得，孤舟一笠何精工。
凌空厲闊不覺寒，兀坐不動身與竿。
磯頭把竿凍猶立，老妻在中作袁安。
此時意壯何分明，大無垠涯小無形。
的如曾子見一貫，又似葉公初點睛。
十年拋却吳松江，閩山六月念蔗漿。
門門再拜冰玉樹，畀我一幅全瀟湘。